Tukholmassa asuva Sami Ahlgren matkusti Vårby Gårdin metroasemalle vain pari minuuttia räjähdyksen jälkeen.

Tukholmalaisen Sami Ahlgrenin sunnuntainen lounaskäynti äidin luona Vårby Gårdissa alkoi dramaattisesti. Ahlgren osui Vårby Gårdin metroasemalle vain pari minuuttia sunnuntaisen räjähdyksen jälkeen, ennen poliisia.

Hän näki loukkaantuneen mieshenkilön maassa. Tämä kuoli myöhemmin sairaalassa vammoihinsa.

– Mieshenkilö makasi maassa verisenä. Hän ei liikkunut ollenkaan. Kukaan ei ensin tajunnut, mitä oli tapahtunut, suomalainen Ahlgren kertoo puhelimitse Tukholmasta.

– Verta oli paljon. Mieheltä oli revennyt vaatteita, ja vaatepalasia näkyi maassa. Luulimme ensin, että kyse oli ammuskelusta.

Käsikirjoittajana työskentelevä Sami Ahlgren muutti Vårby Gårdista Tukholmaan vuosi sitten. Hänen mukaansa paikalliset reagoivat tapahtuneeseen tottuneesti.

– Ammuskelu kuuluu täällä nykyään arkeen. Ihmiset eivät siksi kovasti reagoineet. Jotkut olivat luulleet, että paikalla oli ammuskeltu ilotulituksia, hän sanoo.

Lisää aiheesta:

Ylen toimittaja Tukholman räjähdyspaikalla: "Ihmiset ovat huolestuneita, että tällaista voi tapahtua" (siirryt toiseen palveluun)

Yle seuraa: Tukholman metron asemalla räjähdys – yksi kuoli ja yksi loukkaantui